കൊലപാതകത്തിനുശേഷം കനാലില് തള്ളി, വാഹനാപകടമെന്നു വരുത്താന് ശ്രമംസ്റ്റുഡിയോ ഉടമയുടെ കൊലപാതകം:അയല്വാസിയും മാതാപിതാക്കളും റിമാന്ഡില് കോതമംഗലം: സ്റ്റുഡിയോ ഉടമയെ കൊലപ്പെടുത്തിയ കേസില് അയല്വാസിയായ യുവാവും പിതാവും മാതാവുമടക്കം മൂന്ന് പേര് റിമാന്ഡില്. ചേലാട് നിരവത്തു കണ്ടത്തില് എല്ദോസ് പോളി42നെ കൊലപ്പെടുത്തിയ കേസിലാണ് പിണ്ടിമന പുത്തന് പുരക്കല് എല്ദോസ് ജോയി കൊച്ചാപ്പ 27, പിതാവ് ജോയി 58, മാതാവ് മോളി 55 എന്നിവര് അറസ്റ്റിലായത്. വാഹനാപകടം എന്ന് വരുത്തി തീര്ക്കാനായിരുന്നു പ്രതികളുടെ ശ്രമം. തിങ്കളാഴ്ച പ്രഭാതസവാരിക്കിറങ്ങിയവരാണ് പെരിയാര്വാലി ഹൈ ലെവല് കനാലിന്റെ തീരത്ത് സ്കൂട്ടറിന് അടിയില് എല്ദോസിന്റെ മൃതദേഹം കണ്ടത്. രാത്രി 10 മണികഴിഞ്ഞു മൊബൈല് ഫോണില് കോള് വന്നശേഷമാണ് എല്ദോസ് വീട്ടില്നിന്നുപോയത്. എല്ദോസിന്റെ കോള്പട്ടിക അടിസ്ഥാനമാക്കി പൊലീസ് നടത്തിയ പരിശോധനയിലാണ് കൊലപാതകം കണ്ടെത്തിയത്. പോലീസ് പറയുന്നത് ഇങ്ങനെ: കൊല്ലപ്പെട്ട ചേലാട് സെവന് ആര്ട്സ് സ്റ്റുഡിയ ഉടമ എല്ദോസിന്റെ കൈയില്നിന്നും പ്രതി എല്ദോസ് ജോയി മൂന്നുലക്ഷം രൂപ കടം വാങ്ങിയിരുന്നു. രണ്ടുലക്ഷം രൂപ തരാമെന്ന് പറഞ്ഞ് തിങ്കളാഴ്ച രാത്രി 10.30 ന് വീട്ടിലേക്ക് വിളിച്ചു വരുത്തി. സംസാരിച്ചിരിക്കെ മഴുക്കൈ കൊണ്ട് തലക്കടിച്ചുവീഴ്ത്തി. അടിയേറ്റുവീണ എല്ദോസ് തല്ക്ഷണം മരിച്ചു. തുടര്ന്ന് പ്രതിയും പിതാവ് ജോയിയും മൃതദേഹം എല്ദോസിന്റെ സ്കൂട്ടറില് ഇരുവരുടേയും നടുക്കിരുത്തി ഹൈ ലെവല് കനാലിന്റെ തീരത്ത് കൊണ്ടിടുകയായിരുന്നു.സ്കൂട്ടറും ഇതിന് മുകളിലേക്ക് തള്ളിയിട്ടു. ഇതിനുശേഷം വീട്ടിലെത്തിയ ഇവര് തെളിവു നശിപ്പിക്കുന്നതിനായി മരിച്ച എല്ദോസിന്റെ മൊബൈലും തലയ്ക്കടിക്കാനുപയോഗിച്ച് മഴുക്കൈയും തീയിട്ട് നശിപ്പിച്ചു. പ്രതി എല്ദോസിന്റെ അമ്മയാണ് ഇതിന് സഹായിച്ചതെന്നാണ് മൊഴി. ഇതിന്റെ കത്തിയ അവശിഷ്ടവും ചാരവും പോലീസ് കണ്ടെടുത്തിട്ടുണ്ട്. ജില്ലാ പോലീസ് മേധാവി കെ. കാര്ത്തിക്ക്, ഡിവൈ.എസ്.പി. മുഹമ്മദ് റിയാസ്, സി.ഐമാരായ ബേസില് തോമസ്, നോബിള് മാനുവല്, കെ.ജെ. പീറ്റര്, എസ.്ഐ. മാഹിന് സലിം എന്നിവരുടെ നേതൃത്വത്തിലായിരുന്നു അന്വേഷണം. കൊല്ലപ്പെട്ട എല്ദോസിന്റെ സംസ്കാരം നടത്തി. ഭാര്യ: ടിമി തോമസ്. മക്കള്: ഏദല് മരിയ, അഭിഷേക് പോള്, ആഷിക് പോള്.